Diari Oficial de la Generalitat Valenciana


Sumari del DOGV 3388, del 07-12-1998 (1998/9935)

RESOLUCIÓ de 9 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Generalitat Valenciana i la Fundació per a la Promoció de l'Enginyeria Agronòmica en matèria d'activitats relacionades amb la conservació de l'entorn natural i els camins ramaders.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3388

Data del DOGV
:   07-12-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/9935


Data del document
:   09-11-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 9 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Generalitat Valenciana i la Fundació per a la Promoció de l'Enginyeria Agronòmica en matèria d'activitats relacionades amb la conservació de l'entorn natural i els camins ramaders. [1998/X9935]
  
Subscrit, després de la tramitació prèvia reglamentària, entre la Generalitat Valenciana i la Fundació per a la Promoció de l'Enginyeria Agronòmica, el dia 28 de juliol de 1998, un Conveni de col·laboració en matèria d'activitats relacionades amb la conservació de l'entorn natural i els camins ramaders, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0976/98, i que figura com a annex d'aquesta resolució.
  
València, 9 de novembre de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre la Generalitat Valenciana i la Fundació per a la Promoció de l'Enginyeria Agronòmica, en matèria d'activitats relacionades amb la conservació de l'entorn natural i els camins ramaders.
  
València 28 de juliol de 1998
  
Reunits
  
D'una banda, José Manuel Castellá Almiñana, conseller de Medi Ambient de la Generalitat Valenciana, en representació d'aquesta i en exercici de les facultats conferides a tots els consellers pel Consell de la Generalitat Valenciana amb data 2 de maig de 1983.
  
De l'altra, Agustín Díez Cisneros, com a president de la Fundació per a la Promoció de l'Enginyeria Agronòmica, NIF núm. V-56.830.866, en representació d'aquesta i en exercici de les facultats que li han sigut conferides pels estatuts d'aquesta entitat amb data 3 de novembre de 1996.
  
Es reconeixen mútuament competència i capacitat per a subscriure aquest conveni i
  
Manifesten
  
1. La Generalitat Valenciana és competent en la conservació del medi ambient, segons preveu la Llei 5/1982, d'1 de juliol, d'Estatut d'Autonomia de la Comunitat Valenciana (BOE núm. 164, de 10 de juliol de 1982). Dins de la Generalitat Valenciana, aquestes funcions són exercides per la Conselleria de Medi Ambient a partir de la publicació del Decret 25/1997, de 22 de febrer, del Govern Valencià, pel qual es determina el nombre i la denominació de les conselleries. Entre aquestes competències figuren tant les específiques de conservació de la naturalesa com les de custòdia i manteniment de la xarxa de camins ramaders.
  
2. La Fundació per a la Promoció de l'Enginyeria Agronòmica (NIF S-82.640.173, entitat núm. ZFA-3-6-4-9 del Registre de Fundacions), entitat fundacional constituïda pel Col·legi Oficial d'Enginyers Agrònoms de Llevant (NIF E-1681223-S), persegueix entre altres fins el desenvolupament d'activitats pròpies de l'esmentada professió, la qual cosa implica un important grau de relació amb les matèries de les competències abans esmentades. Amb aquest efecte desenvolupa des de la seua creació algunes actuacions excel·lents, com les iniciades per a la recuperació del camí ramader de transhumància Llombai-Sinarcas. De la mateixa manera, són nombroses les matèries en què l'enginyeria agronòmica pot tenir un paper prioritari a l'hora de dissenyar i executar activitats de conservació, com passa amb els arbres monumentals o la recuperació d'antigues espècies agràries abandonades que formen part de l'actual flora silvestre.
  
3. D'acord amb tot l'anterior, hi ha una evident convergència d'interessos entre la Generalitat Valenciana i la Fundació esmentada en allò que afecta la protecció, l'estudi i la conservació del medi natural valencià, i en particular dels terrenys de la xarxa de camins ramaders de la Comunitat Valenciana.
  
4. Observada l'existència de mecanismes legals adequats, i havent-se executat els diferents tràmits previstos en la legislació vigent per al desenvolupament de convenis i acords de cooperació de la Generalitat Valenciana, se subscriu un conveni de col·laboració d'acord amb les següents
  
Clàusules
  
1. Objecte
  
És objecte d'aquest conveni marc la col·laboració entre la Generalitat Valenciana i la Fundació per a la Promoció de l'Enginyeria Agronòmica per al desenvolupament d'activitats d'interés conjunt, en matèries de conservació de l'entorn natural i dels camins ramaders. Podran emparar-se en aquest conveni totes les activitats que queden englobades simultàniament en els fins que figuren en els estatuts de la Fundació, i les matèries competencials de la Conselleria de Medi Ambient. La firma d'aquest conveni no exclou la possibilitat que la Generalitat Valenciana puga subscriure futurs convenis amb altres entitats o organismes per a fins relacionats amb les matèries ací previstes, ni que la Fundació indicada puga fer l'equivalent amb altres administracions públiques.
  
2. Desenvolupament
  
Aquest conveni podrà desenvolupar-se mitjançant convenis o acords singularitzats, en qualsevol de les formes (convenis específics, subvencions, resolucions de transferència econòmica, acords de cooperació o qualsevol altre concorde amb el dret) amb aportacions econòmiques o sense, subjectes a la normativa vigent en cada moment. La difusió de les accions adscrites al conveni es realitzarà fent constància de la participació de les parts firmants, i figuraran, si escau, els logotips corresponents.
  
3. Duració
  
Aquest acord té una durada indefinida, i es pot dissoldre en tot moment a petició de qualsevol de les parts firmants. En cas que les modificacions de denominació i competències de les conselleries impliquen la desaparició, fusió o qualsevol altre esdeveniment modificatiu de l'actual Conselleria de Medi Ambient, el conveni seguirà vigent, i passarà a dependre de la conselleria o dels organismes que acullen les competències sobre gestió i conservació de la naturalesa o camins ramaders.
  
4. Seguiment
  
a. Per al seguiment d'aquest conveni, com també per a la interpretació d'aspectes tecnicocientífics de detall que no contravinguen les seues clàusules, s'estableix una comissió presidida pel director general per al Desenvolupament Sostenible i formada per dos membres de cada una de les entitats firmants. Per a la presa d'acords caldrà el vot d'almenys un dels representants de cada entitat. Les funcions de secretaria recauran en el Servei de Protecció d'Espècies.
  
b. La comissió es reunirà almenys una vegada a l'any per a analitzar el desenvolupament del conveni-marc.
  
5. Àmbit jurídic
  
a. Aquest conveni té naturalesa administrativa i, estant exclosa l'aplicació directa de la legislació general de contractació administrativa, es regirà per les seues pròpies normes i de manera subsidiària, per allò que s'ha previst en aquella legislació i en els principis generals de l'ordenament administratiu.
  
b. En tot cas, s'entén que aquest conveni, pel que fa als aspectes formals, està sotmés al que preveu el Decret 20/1993 de 8 de febrer, del Govern Valencià.
  
I perquè conste a l'efecte oportú, i en prova de conformitat, els compareixents firmen aquest document per triplicat exemplar i a un sol efecte, al lloc i data dalt indicats.
  
El conseller de Medi Ambient,
  
JOSÉ MANUEL CASTELLÁ ALMIÑANA
  
El president de la Fundació per a la Promoció de l'Enginyeria Agronòmica,
  
AGUSTÍN DÍEZ CISNEROS